Свая дапамога
*Васіль Жуковіч*

Нават неба пацямнела,

сонейка не бачу я:

нечакана захварэла

мамачка мая.

У яе тэмпература,

цяжка мамачцы маёй.

I таблеткі, і мікстуру

я прыношу ёй.

— Ці лякарства памагае? —

Запытаўся ў мамы я.

Кажа мама: — Ой, якая

Лёгкая рука твая!..

Я памыю сам пасуду

і вазоны ўсе палью.

Берагчы заўсёды буду

мамачку маю.

Вось і неба пасвятлела,

ззяе сонца над зямлёй,

мо таму што палягчэла

мамачцы маёй!